钦定古今图书集成/明伦汇编/氏族典/第394卷 > 李宝
## 钦定古今图书集成/明伦汇编/氏族典/第394卷 > 李宝

按《宋史李宝传》：宝，河北人，尝陷金，拔归金主亮渝盟，
淮浙奸民倪询、梁简等教金造舟，且为乡导。金使苏
保衡为统军，将繇海道袭浙江。谍闻，高宗谓宰臣曰：
“李宝以一介脱身还朝，陛对无一毫沮慑，是必能事
者。”迺授浙西路马步军副总管，次江阴，先遣其子公
佐伺敌动静，与将官边士宁偕往。宝将启行，军士争
言西北风力尚劲，迎之非利。宝下令，敢阻大计者斩。
遂发苏州。大洋行三日，士宁自密州回，得敌耗甚悉，
且言公佐已挟魏胜得海州。宝喜曰：“吾儿不负乃翁
矣。”纵舟抵东海，敌已围海州，宝麾兵登岸，遇敌奋击，
敌亟引去。乃遣辩者四出招纳降附，声振山东。宝檄
所部会密之胶西，命公佐以郡事𢌿胜，与俱发。至胶
西石臼岛，敌舟已出海口，泊唐岛。宝引舟握刃待战，
鼓声震叠，海波腾跃。敌大惊，掣矴，举帆皆油缬，弥亘
数里，风浪卷聚。宝命火箭环射，烟焰旋起，延烧数百
艘，斩其帅完颜郑家奴，擒倪询等。上于朝。上喜，书“忠
勇李宝”四字，表其旗帜。除静海军节度使，卒。